Михаил Лермонтов
Сън

Превод от руски: Борис Младенов-Young, 2011

chitanka.info

Сред бял ден в Дагестан с димяща рана

лежах с куршум в гърдите си в несвяст

и в зноя летен, с плът във кръв обляна,

без звук, без стон, не се помръдвах аз.

Лежах на пясъка сам в долината

и слънцето ме жареше без жал,

блестяха скални върхове в позлата

над мен, но сън мъртвешки бях заспал.

Сънувах аз огньове под звездите,

вечерен пир във родната страна,

край мен девойки със цветя в косите

говореха във шумна веселба.

Но в разговора им, не се включила,

седеше там умислена една

и в мрачен сън, душата й унила,

Бог знай, защо, тъгуваше сама.

Присънваше й се кошмарна сцена:

трупът познат лежеше в Дагестан…

Димеше още раната студена

и кръв струеше като чер катран.

М. Ю. Лермонтов

Превод от руски — 2011 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.